Author: tulip
Last saved by: agenda0

P r e d k l a d a c i a    s p r á v a

	Ministerstvo spravodlivosti Slovenskej republiky pripravilo v spolupráci s odborníkmi pôsobiacimi v oblasti aplikácie a teórie obchodného práva návrh novely Obchodného zákonníka, ktorého význam pre transformujúcu sa ekonomiku Slovenskej republiky je veľmi významný.
Podnikanie prostredníctvom obchodných spoločností je na Slovensku jednou z  najrozšírenejších foriem podnikateľských aktivít. I po vzniku samostatnej republiky zostal Obchodný zákonník základným súkromno-právnym predpisom, ktorý určuje majetkovo-právne postavenie podnikateľov a ich vzájomné obchodné vzťahy, popisuje právne fungovanie spoločnosti vrátanie povinností a oprávnení jednotlivých orgánov obchodných spoločností ako aj družstiev.
Vzhľadom na transformáciu a búrlivý vývoj ekonomických a hospodárskych vzťahov po roku 1989 bolo potrebné reagovať na ich rozvoj a z tohto dôvodu bol Obchodný zákonník viac krát novelizovaný.
Predložený návrh zákona vychádza predovšetkým z potreby úplne implementovať jednotlivé obchodné smernice Európskych Spoločenstiev tak, ako sa vláda Slovenskej republiky zaviazala v Národnom programe pre prijatie acquis communautaire. Z  uvedených dôvodov sú v  predloženom návrhu zapracované všetky platné obchodné smernice z Kapitoly 5 – Právo obchodných spoločností.
Ďalšou úlohou, ktorú návrh sleduje, je vyporiadanie sa so záväzkami vyplývajúcimi z Asociačnej dohody, ktorá ukladá harmonizovať právo Slovenskej republiky s právom Európskych spoločenstiev. Hlavným cieľom Európskeho  spoločenstva je vytvoriť jednotný trh, ktorého efektívne fungovanie zaručujú základné slobody poskytnuté občanom Spoločenstva. Jedným z významných prínosov III. Hlavy Zmluvy o založení ES je právo podnikať, ktoré je vymedzené v článkoch 43 a 48 Zmluvy. Uvedené články zakazujú obmedziť slobodu podnikania, najmä vo vzťahu k zakladaniu obchodných zastúpení, pobočiek a dcérskych spoločností na území iného členského štátu. Ďalej umožňujú zriadenie a vykonávanie samostatnej zárobkovej činnosti, založenie a riadenie podnikov, najmä spoločností a lebo firiem v zmysle čl. 48 ods. 2. Z uvedeného dôvodu vznikla potreba   pristúpiť k aproximácii predloženého návrhu Obchodného zákonníka. Urýchlené prerokovanie a schválenie návrhu novely Obchodného zákonníka podporuje i Ministerstvo zahraničných vecí SR vzhľadom na to, že predstavuje jednu zo základných podmienok úspešného priebehu rokovaní Slovenskej republiky s Európskou úniou v negociačnej kapitole č. 5 „Právo obchodných spoločností“.
Cieľom aproximácie zákonov o obchodných spoločnostiach na úrovni celého  spoločenstva  je  zabezpečiť vyšší štandard ochrany záujmov tretích osôb, najmä  akcionárov a veriteľov v celom  Spoločenstve. 

Predložený návrh zákona je v  súlade s  Ústavou Slovenskej republiky a  vychádza zo záväzku štátu harmonizovať svoj právny poriadok s právnym poriadkom Európskej únie.
Predkladaný materiál bude mať dopad na štátny rozpočet vo výške 28 miliónov a na navýšenie počtu zamestnancov súdov (cca 16 zamestnancov), najmä vzhľadom na zavedenie, personálne a materiálno-technické zabezpečenie, dobudovanie a riadnu činnosť zbierky listín všetkých obchodných registrov na úrovni štandardov členských štátov Európskej únie. Tiež skrátenie lehoty na vydávanie a distribúciu Obchodného vestníka Ministerstvom spravodlivosti Slovenskej republiky z dvojtýždňovej periodicity na jednotýždňovú si vyžiada peňažné prostriedky zo štátneho rozpočtu.
	Návrh zákona bol predmetom medzirezortného pripomienkového konania, bol zaslaný všetkým ministerstvám a iným ústredným orgánom štátnej správy a tiež ďalším vybraným pripomienkujúcim subjektom. Z celkového počtu 55 pripomienkujúcich subjektov 10 neuplatnilo pripomienky, zvyšné subjekty uplatnili pripomienky. Nasledovné subjekty sa v predpísanej lehote nevyjadrili: Ministerstvo financií SR, Ministerstvo zdravotníctva SR, úrad bezpečnosti práce SR, Inštitút pre aproximáciu práva, Národná banka Slovenska a Najvyšší kontrolný úrad SR. Odôvodnené vecné pripomienky a legislatívno-technické pripomienky sú do návrhu zákona zapracované. Zásadné pripomienky k návrhu zákona, ktoré by si vyžadovali ďalšie osobitné rokovanie, uplatnili: Ministerstvo pre správu a privatizáciu národného majetku Slovenskej republiky, Ministerstvo hospodárstva SR, Ministerstvo výstavby a regionálneho rozvoja SR, Ministerstvo dopravy, pôšt a telekomunikácií SR a Generálna prokuratúra SR. Na jednotlivých stupňoch rozporových konaní boli jednotlivé rozpory s výnimkou Ministerstva financií Slovenskej republiky odstránené. 

Návrh zákona bol prerokovaný Legislatívnou radou vlády na zasadnutí dňa 27.3. a 17.4.2001. Na programe rokovaní Rady hospodárskej a sociálnej dohody bol zaradený v dňoch 30.3. a 12.4.2001. Pripomienky a odporúčania Legislatívnej rady vlády SR a Rady hospodárskej a sociálnej dohody boli do návrhu zapracované a premietnuté.

	Na rokovanie vlády Slovenskej republiky sa predkladá návrh zákona s rozporom, nakoľko Ministerstvo financií Slovenskej republiky na svojej zásadnej pripomienke zotrváva.